**இந்திய உயர் ஸ்தானிகராலயம்**

**கொழும்பு**

**ஊடக அறிக்கை**

**தாய்லாந்து மற்றும் இலங்கை ஆகிய நாடுகளுக்கான விஜயத்தை**

**முன்னிட்டு பிரதமர் அவர்கள் வெளியிட்டுள்ள அறிக்கை**

பிரதமர் பேடோங்டார்ன் ஷினவத்ரா அவர்களது அழைப்பின் பிரகாரம் உத்தியோகபூர்வ விஜயம் ஒன்றிற்காகவும் ஆறாவது BIMSTEC மாநாட்டில் கலந்து கொள்வதற்காகவும் இன்று நான் தாய்லாந்துக்கான பயணம் ஒன்றை மேற்கொள்கின்றேன். வங்காள விரிகுடா பிராந்தியத்தில் பிராந்திய அபிவிருத்தி தொடர்புகள் மற்றும் பொருளாதார முன்னேற்றம் ஆகியவற்றை மேம்படுத்துவதற்கான முக்கியத்துவம் வாய்ந்த அமைப்பாக கடந்த தசாப்த காலத்தில் BIMSTEC வளர்ச்சி பெற்றுள்ளது. அத்துடன் அதன் பூகோள ரீதியான அமைவிடம் காரணமாக இந்தியாவின் வடக்கு கிழக்கு பகுதியானது BIMSTEC இன் மையப்பகுதியில் அமைகின்றது. இவ்விஜயத்தின் போது BIMSTEC உறுப்பு நாடுகளின் தலைவர்களை சந்திப்பதற்கும் மக்களின் நலனைக் கருத்தில் கொண்டும் நமது ஒத்துழைப்பினை மேலும் வலுப்படுத்துவதற்காக வினைத்திறன்மிக்க ஈடுபாடுகளை முன்னெடுப்பதற்கும் நான் ஆவலுடன் உள்ளேன்.

2. எனது உத்தியோகபூர்வ விஜயத்தின் போது, பகிரப்பட்ட கலாசாரம், தத்துவம் மற்றும் ஆன்மீக சிந்தனைகளின் வலுவான அடித்தளத்தை அடிப்படையாகக் கொண்டுள்ள பல்லாண்டுகள் பழமை வாய்ந்த நமது வரலாற்று தொடர்புகளை மேம்படுத்தும் பொதுவான விருப்பத்துடன் பிரதமர் சினவத்ரா மற்றும் தாய்லாந்தின் தலைமைத்துவத்தினை சந்திப்பதற்கான வாய்ப்பு கிடைக்கும்.

3. அத்துடன் தாய்லாந்திலிருந்து ஏப்ரல் நான்கு முதல் ஆறு வரையிலான திகதிகளில் இலங்கைக்கான இருநாள் விஜயமொன்றை மேற்கொள்கின்றேன். கடந்த டிசம்பரில் ஜனாதிபதி திசாநாயக்க அவர்கள் மேற்கொண்டிருந்த மிகவும் வெற்றிகரமான விஜயத்தினை தொடர்ந்து இவ்விஜயம் மேற்கொள்ளப்படுகின்றது. “பகிரப்பட்ட எதிர்காலம் ஒன்றுக்கான பங்குடைமைகளை வலுவாக்கல்” என்ற கூட்டு தொலைநோக்கு குறித்த முன்னேற்றத்தினை மீளாய்வு செய்வதற்கு இதன்போது சந்தர்ப்பம் கிடைக்கும். அதேவேளை நமது பகிரப்பட்ட இலக்குகளை உணர்ந்து கொள்வதற்கு மேலதிக வழிகாட்டல்களையும் இவ்விஜயம் வழங்குகின்றது.

4. கடந்த கால அடித்தளங்ளை அடிப்படையாகக் கொண்டு கட்டமைக்கப்பட்டுள்ள இவ்விஜயங்கள், நமது மக்களின் நலன்கள் மற்றும் பரந்த பிராந்தியத்தின் நலன்களுக்காக நமது நெருக்கமான உறவுகளை மேலும் வலுப்படுத்துவதற்கும் பங்களிப்பு வழங்கும் என நான் நம்புகின்றேன்.

\*\*\*\*\*\*\*\*\*\*\*\*\*\*\*\*\*\*

**கொழும்பு**

**03 ஏப்ரல் 2025**

மூலம்: <https://www.mea.gov.in/press-releases.htm?dtl/39320/Prime_Ministers_departure_statement_ahead_of_his_visit_to_Thailand_and_Sri_Lanka>